សហ​ជីព​បារម្ភ​ថា ការ​ធ្វើ​ដំណើរ​ទៅ​ស្រុក​កំណើត​របស់​កម្មករ​​នៅ​ថ្ងៃ​​​ចូល​ឆ្នាំ​ខ្មែរ អាច​នាំ​ឲ្យ​ឆ្លង​រាល​ដាល​ជំងឺ​កូវីដ១៩
លោក​ អាត់ ធន់​ ប្រធាន​សហភាព​ការងារ​កម្ពុជា មាន​ប្រសាសន៍​ថា​ប្រសិន​បើ​ស្ថាន​ភាព​នៃ​ការ​ឆ្លង​ជំងឺ​កូវីដ​១៩​នៅ​កម្ពុជា​មិន​មាន​ភាព​ស្រាកស្រាន្ត​នោះ​ទេ រដ្ឋាភិបាល​គួរ​តែ​មាន​ចំណាត់​ការ​តឹងរ៉ឹង​ជាង​នេះ​ ដើម្បី​ទប់​ស្កាត់​ការ​ឆ្លង​ជំងឺ​កូវីដ​១៩​ បន្ថែម​ទៀត ជា​ពិសេស​នៅ​ក្នុង​ចំណោម​កម្មករ។ 
ភ្នំពេញ — ខណៈរដ្ឋាភិបាលចេញសារាចរណែនាំពីការឈប់សម្រាកនៅថ្ងៃបុណ្យចូលឆ្នាំខ្មែរខាងមុខ តំណាងសហជីពសម្តែងការព្រួយបារម្ភពីលទ្ធភាពនៃការឆ្លងជំងឺកូវីដ១៩ ប្រសិនបើកម្មករសម្រុកធ្វើដំណើរទៅស្រុកកំណើតនៅតាមបណ្តាខេត្តនានា។ នៅក្នុងការសារាចរណែនាំស្តីពីការឈប់សម្រាកក្នុងពិធីបុណ្យចូលឆ្នាំខ្មែរ ចុះហត្ថលេខាដោយលោក នាយករដ្ឋមន្រ្តី ហ៊ុន សែន កាលពីថ្ងៃទី ២១ ខែមីនា រដ្ឋាភិបាលបានសម្រេចឲ្យកម្មកររោងចក្រកាត់ដេរ ដែលមានប្រមាណ ៨០ ម៉ឺននាក់ អាចឈប់សម្រាកបាននៅពេលចូលឆ្នាំខ្មែរ ប្រសិនបើពួកគេចង់។ ប៉ុន្តែរដ្ឋាភិបាលបានផ្តល់ជម្រើសចំនួន ២ ដល់នយោជិតនៃវិស័យឯកជន ទៅតាមការស្រុះស្រួលគ្នារវាងនិយោជកនៃរោងចក្រនីមួយៗ។ ជម្រើសទីមួយ គឺឈប់សម្រាករយៈពេល ៣ ថ្ងៃ ចាប់ពីថ្ងៃទី ១៤ដល់ ១៦ ខែមេសា ឆ្នាំ ២០២១។ ហើយជម្រើសទីពីរ គឺនិយោជកត្រូវពិភាក្សាជាមួយកម្មករនយោជិតឲ្យបន្តធ្វើការជាធម្មតា ដោយលើកការឈប់សម្រាករយៈពេល ៣ ថ្ងៃទៅបូកបញ្ចូលពិធីបុណ្យភ្ជុំបិណ្ឌ ឬថ្ងៃឈប់សម្រាកណាមួយ តាមការព្រមព្រៀងស្របតាមច្បាប់ការងារ។ លោក ប៉ាវ ស៊ីណា ប្រធានសហជីពចលនាកម្មករកម្ពុជា បានឲ្យដឹងថា ជម្លោះអាចកើតមានរវាងកម្មករនិងនយោជក ប្រសិនបើមិនមានការបញ្ជាក់ឲ្យបានច្បាស់សម្រាប់ពេលឈប់សម្រាក ដោយលោកថា កម្មករមានទំនោរនឹងឈប់សម្រាក ជាជាងទៅធ្វើការនៅអំឡុងពេលពិធីបុណ្យចូលឆ្នាំខ្មែរ។ «ប៉ុន្តែបើសិនជានៅក្នុងឱកាសនៃវិបត្តិកូវីដនេះ ខ្ញុំមើលឃើញថា ប្រសិនបើយើងមិនមានការកំណត់ច្បាស់លាស់ទេ វាជាបង្កទៅជាជម្លោះ។ ហើយយើងដឹងហើយថាកម្មករនៅពេលដែលដល់ថ្ងៃឈប់ នៅពេលដែលគាត់ ទៅចរចាជាមួយថៅកែ ទៅចរចាអីនោះ ដើម្បីដើរធ្វើការថ្ងៃបុណ្យ ឬក៏លើកទៅថ្ងៃក្រោយទៀត យ៉ាងម៉េចនោះ ខ្ញុំច្បាស់ណាស់គឺកម្មករគាត់នឹងជ្រើសរើសយកថ្ងៃឈប់សម្រាកហើយ»។ មេដឹកនាំសហជីពរូបនោះយល់ថា រដ្ឋាភិបាលត្រូវបញ្ជាក់ឲ្យជាក់លាក់ជាជាងការផ្តល់ជាជម្រើសរវាងការឲ្យរោងចក្រដំណើរការ ឬផ្អាកដំណើរការ។ លោកបន្តថា ម្ចាស់រោងចក្រមានទំនោរមិនចង់ឲ្យកម្មករឈប់សម្រាកនោះទេ ព្រោះពួកគេខ្លាចកម្មករប្រឈមនឹងការឆ្លងជំងឺកូវីដ១៩ ដែលការណ៍នេះអាចបង្កការខាតបង់មកដល់រោងចក្រ។ លោកបន្ថែមថា៖ «ខ្ញុំមើលឃើញថា ម្ចាស់រោងចក្រនិងសហគ្រាសគាត់បារម្ភដូចគ្នាដែរ។ ប្រសិនបើរោងចក្រគាត់រកឃើញថាមានការឆ្លងទៅដល់បងប្អូនណាម្នាក់។ រោងចក្រគាត់ប្រឈមមុខនឹងការផ្អាកសកម្មភាពការងារ។ អញ្ចឹងវាធ្វើឲ្យប៉ះពាល់ទៅដល់សង្វាក់ផលិតកម្មរបស់គាត់ និងការខាតបង់របស់គាត់»។ កាលពីឆ្នាំមុន រដ្ឋាភិបាលបានលុបចោលការសម្រាកចូលឆ្នាំខ្មែរ ដោយឲ្យកម្មករធ្វើការនៅថ្ងៃឈប់សម្រាក ដោយបារម្ភខ្លាចឆ្លងជំងឺកូវីដ១៩។ លោក អាត់ ធន់ ប្រធានសហភាពការងារកម្ពុជា មានប្រសាសន៍ថា នៅក្នុងករណីកម្មករឈប់សម្រាកនៅអំឡុងពេលថ្ងៃបុណ្យចូលឆ្នាំខ្មែរ បញ្ហាប្រឈមនឹងការឆ្លងជំងឺកូវីដ១៩ អាចកើតមានឡើង ដោយសារតែកម្មករធ្វើដំណើរទៅស្រុកកំណើត ឬចូលរួមពិធីផ្សេងៗ។ «វាប្រឈមហើយប្រសិនបើគាត់ជិះឡានឈ្នួលនៅក្នុងចំណោមមនុស្សច្រើន។ ហើយគាត់មិនបានធ្វើអនាម័យឬក៏មានគម្លាតសុវត្ថិភាពវាអាចប្រឈម។ ហើយទៅកម្មវិធីបុណ្យអីផ្សេងៗ បើគាត់មិនបានពាក់ម៉ាស់ ឬក៏លាងដៃ ឬគម្លាតសុវត្ថិភាពវាអាចជាបញ្ហាប្រឈម»។ លោកបន្ថែមថា ប្រសិនបើស្ថានភាពនៃការឆ្លងជំងឺកូវីដ១៩ នៅកម្ពុជាមិនមានភាពស្រាកស្រាន្តនោះទេ រដ្ឋាភិបាលគួរតែចាត់ចំណាត់ការតឹងរ៉ឹងជាងនេះដើម្បីទប់ស្កាត់ការឆ្លងជំងឺកូវីដ១៩ ជាពិសេសនៅក្នុងចំណោមកម្មករ។ នៅថ្ងៃអង្គារនេះ ក្រសួងការងារនិងបណ្តុះបណ្តាលវិជ្ជាជីវៈបានចេញសេចក្តីណែនាំស្តីពីការអនុវត្តការឈប់សម្រាកអំឡុងពេលពិធីបុណ្យចូលឆ្នាំខែ្មរផងដែរ។ សេចក្តីណែនាំបានលើកឡើងថា កម្មករអាចឈប់សម្រាកដោយមានប្រាក់ឈ្នួលក្នុងពិធីបុណ្យចូលឆ្នាំខ្មែររយៈពេល៣ថ្ងៃ។ សេចក្តីណែនាំបញ្ជាក់ថា ក្នុងករណីមិនអាចបញ្ឈប់សកម្មភាពអាជីវកម្មបាន ម្ចាស់រោងចក្រត្រូវរៀបចំបែងចែកឲ្យកម្មករនិយោជិតបានឈប់សម្រាកដោយផ្លាស់វេនគ្នា ដើម្បីបញ្ចៀសការខូចប្រយោជន៍ដល់សាធារណជនឬការខូចដំណើរការរោងចក្រ។ លោក ខេន លូ អគ្គលេខាធិការសមាគមរោងចក្រកាត់ដេរនៅកម្ពុជាឬ GMAC បានប្រាប់ VOA ថា ការបន្តធ្វើការ ឬការឲ្យឈប់សម្រាក គឺអាស្រ័យទៅលើនយោជិតនៅតាមរោងចក្រនានា។ លោកថ្លែងថា៖ «ឥឡូវអត់ទាន់ដឹងទេ។ វាស៊ីសង សហគ្រាសនីមួយៗដោយឡែកគ្នា។ យើងអត់ដឹងថាកម្មករគេសុំឈប់ ឬក៏គេយល់ព្រមធ្វើការ។ អត់ដឹងទេ។ ប៉ុន្តែចង់ប្រាប់ថាសហគ្រាសកាត់ដេរយើងបានផ្សព្វផ្សាយសារាចរណែនាំសមាសភាពទាំងអស់ហើយ»។ លោកឲ្យដឹងទៀតថា វាពាក់ព័ន្ធនឹងការសម្រុះសម្រួលគ្នារវាងកម្មករនិងម្ចាស់រោងចក្រដូចដែលបានចែងនៅក្នុងសារាចរ។ លោកបញ្ជាក់ថា៖ «រឿងតធ្វើការឬក៏បញ្ឈប់ អាហ្នឹងស៊ីសងទៅលើជំនួបភាគី។ ជំនួបទីមួយ រោងចក្រមានការងារធ្វើឬក៏អត់។ ប៉ុន្តែក្រៅពីការងារធ្វើតើកម្មករយល់ព្រមធ្វើការអត់។ អត់អាចបង្ខំធ្វើការទេ។ រាជរដ្ឋាភិបាលបានប្រកាសពីឈប់ហើយ អញ្ចឹងមានន័យថា យើងអត់អាចបង្ខំកម្មករធ្វើការ។ ប្រសិនបើកម្មករគេចង់ឈប់ ត្រូវតែឲ្យគាត់ឈប់សម្រាក»។ គួររំឭកផងដែរថាកាលពីខែមេសាឆ្នាំមុន រដ្ឋាភិបាលបានសម្រេចបិទការធ្វើដំណើរឆ្លងពីរាជធានីភ្នំពេញទៅខេត្តមួយចំនួន អំឡុងពេលមុននិងក្រោយពិធីបុណ្យចូលឆ្នាំខ្មែរ ដើម្បីកុំឲ្យកម្មករត្រឡប់ទៅស្រុកកំណើត ជាវិធានការបង្ការការឆ្លងរាលដាលនៃជំងឺកូវីដ១៩។ កម្មករដែលធ្វើដំណើរទៅស្រុកកំណើតអំឡុងពេលនោះត្រូវបានតម្រូវឲ្យធ្វើតេស្តរកជំងឺកូវីដ១៩ និងធ្វើចត្តាឡីស័ករយៈពេល ១៤ ថ្ងៃ។ សហជីពអះអាងថា កម្មករមួយចំនួនក៏ត្រូវបានបញ្ឈប់ពីការងារផងដែរ ដោយសារពួកគេមិនបន្តធ្វើការ ដោយត្រឡប់ទៅស្រុកកំណើត ទាំងបំពានបំរាមរបស់រដ្ឋាភិបាល៕